Antrenor pentru Simona Halep! Românca a anunțat cu cine va colabora în următoarea perioadă
După o lungă absență din circuit, Simona Halep a revenit în competițiile oficiale, fiind învinsă în primul tur de la Miami Open, de Paula Badosa.
Simona a revenit la Miami, în aclamaţiile fanilor români, încrezătoare şi zâmbitoare. Aşa cum a declarat în repetate rânduri, ea nu avea nicio aşteptare, ci doar voia să vadă cum simte jocul, după o lungă pauză.
După meci, românca a vorbit despre planurile pentru viitorul apropiat, dezvăluind că va începe colaborarea cu un nou antrenor. La Miami, Simona Halep a fost însoțită de partenerul ei de antrenament, Joao Monteiro, și de un fizioterapeut.
"Am vorbit cu Carlos Martinez, o să am o perioadă de pregătire, de cunoaștere, să spun așa, după Miami, când mă voi întoarce în Europa. Sper să meargă bine, eu îl apreciez foarte mult, a lucrat cu jucătoare care mie mi-au plăcut foarte mult, cum a fost Svetlana Kuznetsova și îi admir munca foarte-foarte mult.
Sper să ne înțelegem și sper să fiu aptă să muncesc la nivelul la care el își dorește și să facem treabă bună împreună", a spus românca, la Digi Sport.
Carlos Martinez are 49 de ani și este originar din Barcelona. De-a lungul timpului a pregătit jucătoare precum Clara Tauson, Svetlana Kuznetsova și Daria Kasatkina.
Ce urmează pentru Simona Halep după Miami Open
Simona Halep e pregătită să dea totul pentru România. Ar putea cere wildcard la Charleston, primul turneu al sezonului de zgură
În viitorul apropiat, Simona Halep va putea pregăti barajul decisiv cu Ucraina, din Cupa Billie Jean King, programat tot în Florida, dar pe zgură, în perioada 12-13 aprilie.
Românca ar putea cere wildcard și în turneul WTA 500 de la Charleston, fixat în săptămâna 1-7 aprilie, participare care ar crește volumul de meciuri în sezonul de zgură, dar ar putea și să o ajute la o acomodare mai lină înaintea play-off-ului cu echipa Elinei Svitolina.
La revenirea în Europa, Simona Halep este așteptată să ceară wildcarduri la turneele WTA 500 de la Stuttgart (14-21 aprilie), WTA 1000 de la Madrid (23 aprilie - 5 mai) și WTA 1000 de la Roma (7 - 19 mai), ultimul înaintea competiției de mare șlem de la Roland Garros (26 mai - 9 iunie).
Urmăriți SPORT.RO și pe Google News